VaObama naVaMcCain Vokweshana Musarudzo yeMutungamiri we America
Sarudzo yemutungamiri weAmerica inoitika apo pasi rose rakatarisira achakunda pakati paVaBarack Obama naVaJohn McCain
Zvizvarwa zvemuAmerica zvapinda neChipiri musarudzo yemutungamiri wenyika iyi. Varume vaviri vari kukwikwidzana, ndiVa John McCain ve Republic Party, pamwe naVa Barack Obama, ve Democratic party. Munhu achasarudzwa neChipiri achatora basa ranga richiitwa naVaGeorge Bush, veRepublican Party, avo vakasarudzwa kechipiri semutungamiri we America muna 2004, mushure mekukunda VaJohn Kerry, veDemocratic Party. Ongororo dziri kuitwa nedzinhepfenyuro dzemu America pamwe nemapepanhau, dzinoratidza kuti VaObama vari kutungamira mumatunhu akawanda emuAmerica. Kana VaObama vakakunda musarudzo iyi, vanoita munhu mutema wekutanga kupinda kumuzinda wemutungamiri we America, weWhite House, uyo uri mu Washington DC. Kana VaMcCain vakakunda musarudzo iyi, vanoitawo munhu wekutanga ane makore makumi manonwe nemaviri ekuberekwa, kupinda kekutanga ku White House, uye mutevedzeri wavo, Amai Sarah Palin, vanoita munhukadzi wekutanga kuva mutevedzeri wemutungamiri weAmerica. VaMcCain vanga vachitsvaga rutsigiro neChipiri mu Colorado neku New Mexico, ukuwo VaObama, avo vakashaikirwa naambuya vayo mambakwedza eMuvhuro, vavhota vari ku Illinois kumusha kwavo. Mushure mezvo, VaObama vabva vaenda kunotsvaga rutsigiro, ku Indiana, nzvimbo inozivikanwa kuti inogara yakatsigira bato re Republican Party musarudzo zhinji. Sarudzo yemutungamiri we America inoitika apo pasi rose rakatarisana nenyaya yekuparara kwehupfumi. Vanhu vakawanda vemuAmerica, vakarasikirwa nemabasa, uye vamwe vakatorerwa dzimba, zvichitevera kutadza kwavo kubhadhara zvikwereti zvedzimba. Vanhu vakawanda pasi rose vachange vakatarisa zviri kubuda musarudzo yemu America, sezvo mutungamiri anosarudzwa, achange aine chekuita nuhupenyu hwevanhu pasi rose. America inyika iri pamberi mukubatsira dzimwe nyika dzichiri kubudirira. Vanhu vari kutevera zviri kuitika musarudzo yemu America, vanosanganisi vanhu vemuAfrica, zvikuru Kenya, uko kunobva baba vaVaObama. VaRejoice Ngwenya inyanzvi munyaya dzematongerwe enyika. VaNgwenya vanotiwo vanhu vemuZimbabwe vari kutevera zviri kuitika muAmerica, sezvo vazhinji vari kutarisira kuti VaObama vachakunda Patience Rusere weStudio7 aita hurukuro naVaNgwenya kuti tinzwe maonero ari kuitwa sarudzo yemuAmerica nevanhu vari muZimbabwe. Dzimwe Nhau Kubva kuStudio7...